Stiefpa lewenslank tronk toe vir verkragting(Argieffoto) Die streekshof in Pietermaritzburg het ŉ 36-jarige man tot lewenslange tronkstraf gevonnis vir die verkragting van sy stiefdogter. Die man van Northdale in Pietermaritzburg het sy stiefdogter tussen September 2016 en Junie 2017 verskeie kere verkrag. Volgens Natasha Ramkisson-Kara, woordvoerder van die Nasionale Vervolgingsgesag (NVG), het die verkragtings plaasgevind wanneer die kind se ma by die werk was. “Die meisie, wat toe 13 jaar oud was, het nie vir haar ma daarvan gesê nie omdat sy bang was haar ma sou haar nie glo nie. Sy het uiteindelik vir haar niggie daarvan gesê en dié het dit vir haar ouers vertel. Die polisie is in kennis gestel en die man is in hegtenis geneem.” Die kind is na die Thuthuzela-sorgsentrum in Edendale geneem waar sy die nodige dienste en ondersteuning ontvang het. Nangamso Matta, staatsaanklaer, het tydens die verhoor ŉ slagofferimpakverslag ingedien. Die meisie het gesê die voorval het haar emosioneel getraumatiseer en dat sy haar eie lewe probeer neem het en nie meer skool toe kon gaan nie. Die NVG het die vonnis verwelkom. “Die man is in ŉ vertrouensposisie geplaas en was veronderstel om die kind te beskerm, maar hy het haar eerder geskend,” het Ramkisson-Kara gesê.